51. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 86458 της 10/25 Αυγ. 1977 (ΦΕΚ Β΄  813) Περί εγγραφής άνευ εξετάσεων ομογενών και αλλοδαπών εις τα Κ.Α.Τ.Ε.Ε.Ε. και λοιπάς Ανωτέρας Δημοσίας Σχολάς. Έχοντες υπ’ όψει: 1.Τας διατάξεις του άρθρου 66 παρ. 14 του Ν. 576/1977, «περί Οργανώσεως και Διοικήσεως της Μέσης και Ανωτέρας Τεχνικής και Επαγγελματικής Εκπαιδεύσεως». 2.Την υπ’ αριθ. 38375/16.4.1977 Υπουργικήν απόφασιν (Φ.Ε.Κ. 376 τ.Β΄), «περί καθορισμού του αριθμού εισακτέων εις τα τμήματα των Σχολών Κ.Α.Τ.Ε.Ε.». 3.Την υπ’ αριθ. 61912/1975 (Φ.Ε.Κ. 718/τ. Β΄5.7.1975) Υπουργικήν απόφασιν, «περί εισιτηρίων εξετάσεων και εισαγωγής πτυχιούχων Μέσων Επαγγελματικών Σχολών εις τα Κ.Α.Τ.Ε.Ε. και τας λοιπάς Δημοσίας Ανωτέρας Σχολάς», αποφασίζομεν: 1.Εις τας Σχολάς των Κ.Α.Τ.Ε.Ε. και τας λοιπάς Ανωτέρας Δημοσίας Τεχνικάς Σχολάς, εγγράφονται κατ’ εξαίρεσιν άνευ εισιτηρίων εξετάσεων και πέραν του καθοριζομένου αριθμού εισακτέων, εφ’ όσον κέκτηνται πτυχίον Μέσης Επαγγελματικής Σχολής της ημεδαπής ή αλλοδαπής παρέχον κατά την αντίστοιχον Νομοθεσίαν (πέραν εισαγωγής σπουδαστών εις τα Ανώτατα Εκπαιδευτικά Ιδρύματα και τας Ανωτέρας Τεχνικάς Σχολάς) δικαίωμα εγγραφής εις τας αντιστοίχους Σχολάς, ως κάτωθι: α)Τέκνα των εκ Βορείου Ηπείρου ομογενών γονέων, οίτινες αμφότεροι ή ο εις εξ αυτών κατέφυγον εις Ελλάδα, μετά το έτος 1939, μη λαμβανομένης υπ’ όψιν της υπηκοότητος τούτων, άνευ αριθμητικού περιορισμού. Η αρμοδιότης τούτων αποδεικνύεται δια βεβαιώσεως ή πιστοποιητικού Δημοσίας Αρχής. β)Εις ποσοστόν 5% εν συνόλω του εκάστοτε οριζομένου αριθμού εισακτέων. βα)Οι εκ γονέων (αμφοτέρων) αλλοδαπών μη Ελλήνων το γένος και την υπηκοότητα, υπό την προϋπόθεσιν, ότι γνωρίζουν την Ελληνικήν γλώσσαν εις βαθμόν επιτρέποντα την παρακολούθησιν των εν τη Σχολή διδασκομένων μαθημάτων. Η γνώσις της γλώσσης διαπιστούται μετά την δοκιμασίαν των ενδιαφερομένων ενώπιον επιτροπών εκ καθηγητών οριζομένων υπό των οικείων Σχολών ή άλλως εκ πιστοποιητικού επιτυχούς περατώσεως ειδικής σειράς μαθημάτων Ελληνικής γλώσσης. ββ)Έλληνες το γένος ή την υπηκοότητα, των οποίων εν ζωή γονείς κατοικούν και διαμένουν μονίμως εν τη αλλοδαπής κατά τον χρόνον της υποβολής αιτήσεως προς εγγραφήν και από δεκαετίας τουλάχιστον προ αυτής, κατά βεβαίωσιν της εκεί Ελληνικής Αρχής ή κατοικήσαντες και διαμείναντες εν αλλοδαπή επί συνεχεί τουλάχιστον δεκαετίαν, κατώκησαν εις την Ελλάδα ουχί ενωρίτερον της 1ης Ιανουαρίου του προηγουμένου της διεξαγωγής των γενικών εισιτηρίων εξετάσεων έτους κατά βεβαίωσιν της ως άνω αρχής. γ)Εις ποσοστόν 5%, εν συνόλω του εκάστοτε οριζομένου αριθμού εισακτέων, οι εκ Κύπρου ομογενείς, προς επιλογήν τούτων λαμβάνεται υπ’ όψιν ονομαστικός πίναξ, ο οποίος καταρτίζεται μερίμνη του Υπουργείου Παιδείας της Κυπριακής Δημοκρατίας και κοινοποιείται αρμοδίως εις τα Κ.Α.Τ.Ε.Ε. και λοιπάς Ανωτέρας Δημοσίας Σχολάς υπό του Υπουργείου Εθνικής Παιδείας και Θρησκευμάτων. 2.Τα προς εγγραφήν δικαιολογητικά των υποψηφίων υποβάλλονται εις τα Κ.Α.Τ.Ε.Ε. και λοιπάς Ανωτέρας Δημοσίας Σχολάς από 1ης μέχρι 15ης Σεπτεμβρίου εκάστου έτους. 